作者:李縝
標題:奉和郎中游仙岩四瀑布寄包秘監李吏部趙婺州中…十四韻
內容:符守分珪組，放情在丘巒。悠然造雲族，忽爾登天壇。求古理方賾，玩奇物不殫。晴光散崖壁，瑞氣生芝蘭。中有四瀑水，奔流狀千般。風雲隱巖底，雨雪霏林端。晶晶含古色，颼颼引晨寒。澄潭見猿飲，潛穴知龍盤。坐憩苔石遍，仰窺杉桂攢。幽蹊創高躅，靈藥餘仙餐。攜賞喜康樂，示文驚建安。縑緗炳珠寶，中外貽同官。末調亦何為，輒陪高唱難。慚非禦徒者，還得依門欄。